Joonas Riekkinen

Joonas Riekkinen (s. 11. elokuuta 1987 Varpaisjärvi) on suomalainen jääkiekkoilija, joka pelaa Saksan kolmanneksi korkeimmalla sarjatasolla Oberliga-joukkue IceFighters Leipzigissa. Hän on pelipaikaltaan keskushyökkääjä, mutta osaa tarvittaessa pelata laidassa ja ajoittain myös puolustajana. Jälkimmäisenä mainittu pelipaikka tuli Riekkiselle tutuksi yhden kauden ajan A-nuorista.

Ura

Seuraura 
Riekkinen aloitti jääkiekon Varpaisjärven Vireessä, kunnes pelaajakato yhdisti paikallisen joukkueen Lapinlahden Luistimen kanssa. Hän siirtyi pelaamaan Lapinlahteen noin E-juniori-ikäisenä. Riekkinen siirtyi C-juniori-ikäisenä Kalevan Palloon. Hän debytoi miesten peleissä kaudella 2005–2006, jolloin suurimman osan kaudestaan joukkueen A-nuorissa pelannut Riekkinen pelasi kaksi Mestis-ottelua alle 20-vuotiaiden maajoukkueessa. Kaudeksi 2006–2007 hänet nostettiin KalPan SM-liigarinkiin. Riekkinen pelasi kauden aikana neljä SM-liigaottelua ilman tehopisteitä. Hän teki liigadebyyttinsä 7. joulukuuta 2006 vieraissa Helsingin IFK:ta vastaan. Riekkinen pelasi miesten pelejä myös kolmen Mestis-ottelun verran alle 20-vuotiaiden maajoukkueessa. Suurimman osan kaudestaan hän pelasi kuitenkin KalPan A-nuorissa, joiden paras pistemies ja syöttäjä hän oli tehoilla 9+19=28.

Kauden 2007–2008 Riekkinen pelasi puolustajana A-nuorissa. Hän teki pelipaikkaansa nähden 32 runkosarjaottelussa hyvät tehot 9+26=35, joilla hän voitti KalPan sisäisen piste- ja syöttöpörssin sekä koko A-nuorten SM-liigan puolustajien piste- ja syöttöpörssin. Hän voitti kauden päätteeksi myös A-nuorten Suomenmestaruuden. Riekkinen pelasi kauden aikana myös 25 SM-liigaottelua, tosin hyökkääjänä tehopistein 2+2=4. Hänen liigauransa avausmaali syntyi 29. joulukuuta 2007 Rauman Lukkoa vastaan. Helmikuussa 2008 Riekkinen teki kaksivuotisen jatkosopimuksen KalPan kanssa.

Kausi 2008–2009 oli Riekkiselle ensimmäinen kokonainen SM-liigassa ja se toi hänelle 53 runkosarjaottelussa tehot 1+5=6. Riekkinen voitti kauden päätteeksi SM-pronssia. Hänen uransa jatkui kaudella 2009–2010 nousujohteisena ja Riekkinen jakoi kevään 2010 pudotuspeleissä lukemalla +4 KalPan sisäisen tehopörssin voiton Jussi Timosen ja Teemu Hartikaisen kanssa. Huhtikuussa 2010 hän teki kaksivuotisen jatkosopimuksen joukkueen kanssa. Marraskuussa 2011 Riekkinen jatkoi sopimustaan taas kahdella vuodella. Kaudella 2011–2012 hän teki SM-liigan yhden kauden piste-ennätyksensä tehoilla 11+12=23. Kolmannessa puolivälieräottelussa 26. maaliskuuta 2012 Espoo Bluesia vastaan Riekkinen nousi uransa 34. playoff-ottelussan KalPan eniten playoff-otteluita SM-liigassa pelanneeksi pelaajaksi ohi Sami Kapasen, joka oli aktiivipelaajana sivussa ottelusarjan viisi ensimmäistä ottelua. Kauden 2012–2013 jälkeen Riekkinen johti tilastoa 42 ottelullaan kolme vuotta, kunnes hänet ohitti siinä keväällä 2017 Jussi Timonen sekä samana keväänä kolme muuta pelaajaa. 

Kaudella 2013–2014 Riekkinen nousi KalPan kaikkien aikojen eniten SM-liigan runkosarjaotteluita pelanneeksi pelaajaksi, kun hän ohitti tilastossa 354. ottelussaan 1. helmikuuta 2014 vieraissa Oulun Kärppiä vastaan jälleen aktiivipelaajana sivussa olleen Sami Kapasen. Riekkisellä oli kauden päätyttyä pelattuna 358 ottelua, mutta hänen ennätyksensä rikkoivat kuitenkin reilut kaksi ja puoli vuotta myöhemmin samassa ottelussa Jussi Timonen ja Jyri Junnila 15. lokakuuta 2016. 

Riekkinen siirtyi kaudeksi 2014–2015 kaksivuotisella sopimuksella Tampereen Ilvekseen, jonka päävalmentajana toimi hänelle KalPasta tuttu Tuomas Tuokkola. Kaudella 2015–2016 Riekkinen jakoi yli puolet kaudesta pelanneista joukkueen sisäisen tehotilaston voiton Eero Savilahden kanssa lukemalla +1.

Kaudeksi 2016–2017 Riekkinen siirtyi vuoden mittaisella sopimuksella Tanskan Metal Ligaenin Gentofte Starsiin. Hän toimi joukkueen varakapteenina. Riekkinen oli Starsin paras pistemies tehoilla 17+20=37 ja hän voitti joukkueen sisäisen tehotilaston lukemalla +18. Riekkinen voitti kauden päätteeksi hopeaa. Kesäkuussa 2017 hän teki Starsin kanssa vuoden mittaisen jatkosopimuksen. Kaudella 2017–2018 Riekkinen oli joukkueen toiseksi paras pistemies Marko Virtalan jälkeen tehoilla 13+30=43. Kaudeksi 2018–2019 hän siirtyi jatkamaan Metal Ligaen -uraansa vuoden mittaisella sopimuksella Hvidovre Fightersiin. Riekkinen toimi alkukauden joukkueen kapteenina, kunnes marraskuussa hän vaihtoi seuraansa loppukauden sopimuksella samassa liigassa pelaavan Herning Blue Foxin riveihin. Riekkinen voitti joukkueen sisäisen tehotilaston lukemalla +9.

Riekkinen siirtyi kaudeksi 2019–2020 vuoden mittaisella sopimuksella jo neljänteen Metal Ligaen -seuraansa, Herlev Eaglesiin. Heinäkuussa 2020 hän teki seuran kanssa vuoden mittaisen jatkosopimuksen. Kaudeksi 2021–2022 Riekkinen siirtyi vuoden mittaisella sopimuksella Saksan kolmanneksi korkeimmalle sarjatasolle Oberliga-joukkue IceFighters Leipzigiin. Hän oli tehoilla 14+25=39 joukkueen paras syöttäjä ja Riekkinen jakoi sisäisen pistepörssin voiton Filip Stopińskin kanssa. Heinäkuussa 2022 hän teki IceFightersin kanssa vuoden mittaisen jatkosopimuksen.

Maajoukkueura 
Riekkinen on pelannut kolme poikien maaottelua.

Muuta 
Riekkinen harrasti lapsena myös salibandya, jalkapalloa ja yleisurheilua.

Tilastot

Lähteet

Viitteet 

Suomalaiset jääkiekkoilijat
Vuonna 1987 syntyneet
Elävät henkilöt